Broj: 711-I-202-P-21/23-02-23

Zagreb, 19. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Nikoline Varde, rukovoditeljice Odjela za pravne i kadrovske poslove u Specijalnoj bolnici za zaštitu djece s neurorazvojnim i motoričkim smetnjama**, za davanjem očitovanja Povjerenstva, na 201. sjednici, održanoj 19. siječnja 2023., daje sljedeće:

**OČITOVANJE**

1. **Sukladno članku 18. stavku 5. ZSSI/21-a nema zapreke da ravnatelj ustanove Specijalna bolnica** **za zaštitu djece s neurorazvojnim i motoričkim smetnjama, kao obveznik u smislu istoga Zakona, prihvati dužnost dopredsjednika u udruzi koja obavlja djelatnost u području u kojem i spomenuta ustanova obavlja djelatnost i to bez** **prava na naknadu ili primanje dara u toj ulozi, osim prava na naknadu putnih i drugih opravdanih troškova i ako istovremeno nije član upravnih i nadzornih tijela više od dviju neprofitnih udruga i zaklada.**
2. **Za vrijeme obnašanja dužnosti dopredsjednika udruge iz točke I. obveznik je, prilikom obnašanja dužnosti ravnatelja ustanove Specijalna bolnica za zaštitu djece s neurorazvojnim i motoričkim smetnjama, u slučajevima nastanka poslovnog odnosa navedene ustanove s udrugom iz točke I. izreke dužan voditi računa o obvezama deklariranja sukoba interesa i nesudjelovanja u odlučivanju iz članka 9. ZSSI-a.**
3. **U odnosu na dio zahtjeva za očitovanjem vezanom uz primjenu Zakona o zdravstvenoj zaštiti („Narodne novine“, br. 100/18., 125/19., 147/20., 119/22. i 156/22.) i Zakona o javnoj nabavi („Narodne novine“, br. 120/16. i 114/22.) podnositeljica se upućuje mišljenje pribaviti od tijela nadležnih za nadzor nad provedbom navedenih propisa.**

Obrazloženje

Zahtjev za davanjem očitovanja Povjerenstva podnijela je Nikolina Varda, rukovoditeljica Odjela za pravne i kadrovske poslove u Specijalnoj bolnici za zaštitu djece s neurorazvojnim i motoričkim smetnjama. U knjigama ulazne pošte Povjerenstva zahtjev je zaprimljen 18. siječnja 2023. pod poslovnim brojem 711-U-515-P-21/23-01-2, povodom kojeg se vodi predmet broj P-21/23.

Člankom 8. stavkom 3. i 4 ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje očitovanje kao u nastavku.

U zahtjevu podnositeljica traži mišljenje u odnosu na dopuštenost prihvaćanja funkcije dopredsjednika udruge od strane ravnatelja ustanove Specijalna bolnica za zaštitu djece s neurorazvojnim i motoričkim smetnjama. U zahtjevu se dalje navodi da se spomenuto provjerava u odnosu na Zakon o zdravstvenoj zaštiti i odredbu prema kojoj ravnatelj ne smije za svoj račun sklapati poslove iz djelatnosti poslodavca te se također postavlja upit je li potrebno navesti predmetnu udrugu kao gospodarski subjekt s kojim je ustanova u sukobu interesa u smislu Zakona o javnoj nabavi.

Člankom 3. stavkom 1. točkom 65. ZSSI/21-a propisano je da su obveznici u smislu toga Zakona ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave. Uvidom u podatke sudskog registra Trgovačkog suda u Zagrebu utvrđeno je da je Grad Zagreb jedini osnivač ustanove Specijalna bolnica za zaštitu djece s neurorazvojnim i motoričkim smetnjama slijedom čega je ravnatelj navedene ustanove obveznik u smislu ZSSI-a.

Člankom 18. stavkom 5. ZSSI/21-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 9. stavkom 1. ZSSI/21-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istog članka ZSSI/21-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo nastavno na sve navedeno ističe da sukladno odredbama ZSSI/21-a nema zapreke da ravnatelj ustanove Specijalna bolnica za zaštitu djece s neurorazvojnim i motoričkim smetnjama, kao obveznik u smislu istoga Zakona, prihvati dužnost dopredsjednika u udruzi koja obavlja djelatnost u području u kojem i spomenuta ustanova obavlja djelatnost budući da odredbama ZSSI/21-a članstvo obveznika u upravnim i nadzornim tijelima neprofitnih udruga nije uvjetovano djelatnošću udruge, već samo ograničenjem broja udruga i zaklada u kojima obveznik istodobno može biti član upravnih i nadzornih tijela. Za obavljanje dužnosti dopredsjednika udruge obveznik ZSSI/21-a sukladno članku 18. stavku 5. ZSSI/21-a ne bi imao pravo na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo ujedno ističe da je za vrijeme obnašanja dužnosti dopredsjednika udruge obveznik prilikom obnašanja dužnosti ravnatelja ustanove Specijalna bolnica za zaštitu djece s neurorazvojnim i motoričkim smetnjama, u slučajevima stupanja u poslovni odnos navedene ustanove s istom udrugom ili dodjeli sredstava istoj, dužan voditi računa o obvezama deklariranja sukoba interesa i izuzimanja u odlučivanju iz članka 9. ZSSI/21-a.

U odnosu na dio zahtjeva podnositeljice za očitovanjem vezanom uz primjenu Zakona o zdravstvenoj zaštiti i Zakona o javnoj nabavi, podnositeljica se upućuje mišljenje pribaviti od tijela nadležnih za nadzor nad provedbom navedenih propisa.

Slijedom svega navedenog, Povjerenstvo je dalo očitovanje kao što je navedeno u izreci ovoga akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana